Diari Oficial de la Generalitat Valenciana


Sumari del DOGV 4239, del 30-04-2002 (2002/4073)

ACORD de 26 de març de 2002, de la Comissió Territorial d'Urbanisme de Castelló, relatiu al pla especial reserva sòl dotacional en SNU per a activitat depòsit temporal d'envasos buits de productes fitosanitaris, promogut per l'Ajuntament de Nules.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4239

Data del DOGV
:   30-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4073


Data del document
:   26-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Nules
    * pla d'urbanisme

ACORD de 26 de març de 2002, de la Comissió Territorial d'Urbanisme de Castelló, relatiu al pla especial reserva sòl dotacional en SNU per a activitat depòsit temporal d'envasos buits de productes fitosanitaris, promogut per l'Ajuntament de Nules. [2002/4073]
  
Vist l'expedient relatiu al pla especial reserva sòl dotacional en SNU per a activitat depòsit temporal d'envasos buits de productes fitosanitaris, promogut per l'Ajuntament de Nules, i de conformitat amb els següents:
  
Antecedents
  
Primer
  
L'Ajuntament de Nules, d'ofici, tramita l'expedient per a l'aprovació del pla especial per a la reserva de sòl dotacional en el sòl no urbanitzable, el projecte de depòsit temporal de productes fitosanitaris, així com l'estudi d'impacte ambiental, l'àmbit del qual comprén la parcel·la 117 del polígon 12 (partida de Treseats-camí Caminàs), i se sotmet a exposició pública mitjançant edictes inserits en el BOP núm. 37 de 27 de març de 2001, el DOGV núm. 3974 de 5 d'abril de 2001 i en el periòdic Mediterráneo de 15 de març de 2001, per termini de 20 dies sense que es produïra cap al·legació.
  
A la vista de l'expedient municipal, i amb independència que el sotmetiment a exposició pública s'havia d'haver produït per acord del ple de l'Ajuntament i no a instàncies del secretari de la corporació, es va comunicar a l'ajuntament la necessitat que siga el ple de l'Ajuntament qui acorde la seua aprovació provisional, no és prou l'acord de la Comissió de Govern.
  
Així, amb data 4 de febrer de 2002 l'ajuntament va procedir a aprovar-lo provisionalment, per a ajustar-se al correcte procediment d'aprovació.
  
Segon
  
El projecte consta de memòria, ordenances i plans d'ordenació.
  
Tercer
  
L'objecte del pla especial és la creació d'una reserva de sòl dotacional per a possibilitar la recollida i la gestió d'envasos buits de productes fitosanitaris, en la parcel·la cadastral 117 del polígon 12, al costat del camí Caminàs, amb una superfície total de 247.55 m².
  
L'emplaçament està delimitat pel camí Caminàs, la séquia denominada sequieta d'En Avall i un camí agrícola. La parcel·la té forma triangular, i ocupat actualment per una edificació d'agrícola d'una antiguitat aproximada de 60 anys.
  
Quart
  
Amb data 16 d'agost de 2001, s'ha rebut informe de la Direcció Territorial de la Conselleria de Medi Ambient en el qual s'indica el següent:
  
?Consultada la classificació de les vies pecuàries del municipi de Nules, aprovada per Ordre Ministerial de data 25.4.1981, publicada en el BOE de data 12.6.1981 i el BOP de data 28.5.1981, es constata que el camí Caminàs transcorre dins de la via pecuària Carrerada del Caminàs, de 6 metres d'amplària de domini públic de la GV.
  
Les vies pecuàries com a béns de domini públic no municipal (article 17.f de la LRAU), estan regulades per la Llei 3/95, de 23 de març, de vies pecuàries, concretament en el cas de la carrerada del Caminàs s'haurà de respectar la seua amplària de 6 metres, i romandrà com a SNUP (via de comunicació de la xarxa primària - via pecuària.-
  
Fonaments de dret
  
Primer
  
En la tramitació del pla especial l'Ajuntament de Nules no ha tingut en compte que la disposició addicional tercera de la LRAU estableix que la competència municipal d'acordar el sotmetiment dels plans especials a informació al públic correspon al Ple, excepte previsió distinta del reglament orgànic municipal.
  
A partir de la constatació d'aquest fet, ara hem de dilucidar si açò ha de tenir algun tipus de conseqüències invalidants que requerisquen la necessitat de retrotraure l'expedient fins al moment anterior a l'obertura de l'exposició al públic de la modificació. Per a això hem de tenir en compte el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP) L'article 63.1 de la LRJAP estableix que el defecte de forma només determinarà l'anul·labilitat quan l'acte no tinga els requisits formals indispensables per a aconseguir el seu fi o done lloc a la indefensió dels interessats.
  
En el present cas la qüestió de l'òrgan que va acordar sotmetre l'expedient a informació pública implica un defecte de forma que no ha donat lloc a indefensió ni és indispensable per a aconseguir el fi del procediment, ja que l'exposició al públic ha sigut correctament realitzada, a més, el Ple, en el moment de l'aprovació provisional, ha pogut resoldre sobre l'expedient, amb el que igualment, s'hauria produït la revalidació, amb conservació d'actes de tràmit anteriors, prevista en els articles 66 i 67 de la L.RJAP Per tant, aquest defecte en la tramitació municipal no té conseqüències invalidants, i no impedeix el que ara es puga aprovar el projecte, per la qual cosa la tramitació no ha incorregut en incorrecció greu en compliment del que disposa l'article 38 i següents de la Llei 6/94, de 15 de novembre, Reguladora de l'Activitat Urbanística (LRAU).
  
Segon
  
La documentació està completa, segons resulta de l'article 24, en relació amb el 27 de la LRAU
  
Tercer
  
L'article 12.E de la LRAU preveu la possibilitat que es puguen formular plans especials que en desenvolupament, complement o, fins i tot, modificació del planejament general, complisquen, entre d'altres, la funció de crear reserves de sòl dotacional. Segons l'article 24 de la LRAU, aquests plans especials es formalitzaran mitjançant els documents més adequats al seu objecte específic, i s'ha de redactar amb igual o major detall que el planejament que complementen o modifiquen. D'altra banda, l'article 11 de la LRAU indica que els plans podran preveure i ordenar reserves de sòl dotacional en sòl no urbanitzable.
  
El pla especial remés per l'Ajuntament de Nules es fonamenta en aquests preceptes legals, en establir en sòl no urbanitzable una reserva de sòl dotacional, sobre la qual els organismes sectorials implicats no han emés informe desfavorable, per la qual cosa, a priori, no hi ha cap obstacle que qüestione l'aprovació definitiva del document.
  
Quart
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial, dictamen que, en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament el pla especial per a la reserva de sòl dotacional en el sòl no urbanitzable del Pla General de Nules localitzat en la parcel·la cadastral 117 del polígon 12 de rústica.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló, 26 de març de 2002.- El secretari de la Comissió Territorial d'Urbanisme: Fernando Renau Faubell.